Eva Braun

Eva Anna Paula Hitler (født Braun; 6. februar 1912, død 30. april 1945) var en tysk fotograf som var Adolf Hitlers kjæreste, og også hans kone i ett døgn.

Braun møtte Hitler i München da hun var en 17 år gammel assistent og modell for hans personlige fotograf, Heinrich Hoffmann. Rundt to år senere begynte hun og Hitler å møtes oftere, og det utviklet seg etter hvert til et kjæresteforhold.

Liv og virke

Bakgrunn 
Eva Braun var datter av lærer Friedrich «Fritz» Braun (1879-1964) og Franziska «Fanny» Kronburger (1885-1976), den mellomste av tre jenter. Hennes foreldre var begge fra bayerske familier. Storesøsteren Ilse ble født i 1909 og lillesøsteren Margarethe «Gretl» i 1915. 

Eva Braun likte friluftsliv og gymnastikk og var ikke særlig opptatt av klosterskolen, der hun fikk gjennomsnittlige karakterer. Hun hadde arbeidet noen måneder i resepsjonen på et legekontor da hun som 17-åring ble ansatt som laboratorieassistent og fotomodell for Heinrich Hoffmann, som var nazipartiets offisielle fotograf. Hoffmann presenterte Hitler for henne under navnet «herr Wolf».

Storesøsteren Ilse ble i 1929 ansatt som resepsjonist for en jødisk lege, Martin Levy Marx, som ble hennes kjæreste. Etter Nürnberglovene var dette en ulovlig forbindelse. Etter hvert ble Ilse sekretær for Albert Speer. Dr Marx ble som jøde ekskludert fra legestanden, men lyktes i å utvandre til USA.

Eva Braun og Adolf Hitler 
Gjennom sitt arbeid hos Hoffmann ble Eva Braun kjent med Hitler i 1929. Etter at hans niese Angela («Geli») Raubal ble funnet død den 18. september 1931, ble forholdet mellom Eva Braun og Hitler mer intenst. Braun foretok to selvmordsforsøk. I 1932 skjøt hun seg i halsen, men overlevde; i 1935 tok hun sovepiller. Begge forsøkene ble ansett mer som forsøk på å få Hitlers oppmerksomhet og binde ham tettere til seg, enn noe virkelig ønske om å avslutte livet. Foreldrene levde i et ulykkelig ekteskap, og Eva Braun tilbrakte i oppveksten så mye tid hjemme hos en venninne at hun etter hvert kalte venninnens foreldre for «mor og far». Hennes egne foreldre forsøkte etter krigen å distansere seg fra datterens forhold til Hitler, men moren Franziska hadde vært hyppig gjest på Hitlers landsted Berghof i Berchtesgaden, og ble tilgodesett i Hitlers testamente fra 1945. Det første møtet med Evas far Friedrich på en kro i Bayern husket Hitler likevel som «den mest ubehagelige samtalen jeg har hatt i mitt liv».

Friedrich Braun utsatte lenge å melde seg inn i NSDAP, men ga til sist etter for presset. Han var blant de sårede etter Georg Elsers mislykkede attentat mot Hitler i Bürgerbräukeller i november 1939. Eva Brauns foreldre er gravlagt i Ruhpolding. Eva Braun selv var heller upolitisk, interesserte seg for moter, musikk og film, og stilte aldri spørsmål ved noe Hitler stod for. Men historikeren Heike Görtemaker påpeker at Eva Braun hadde stor makt. Selv partitopper som Albert Speer og Joseph Goebbels oppsøkte henne for å komme innpå Hitler. I Førerens indre krets var hun en nøkkelperson. Skulle man gjøre seg håp om å bli invitert til Berghof, var det helt nødvendig å komme overens med Braun. Gjorde man ikke det, ble det ingen invitasjon. Eva Braun var også styrtrik. Som en del av partiets propagandaapparat tok hun bilder og film som skapte inntrykk av Hitler på Berghof som en barnekjær, omgjengelig mann. Disse privatbildene tjente hun godt på ved salg til Heinrich Hoffmann - det ene filmopptaket fikk hun 20.000 mark for.
 
På Berghof havnet Eva Braun snart i konflikt med Hitlers halvsøster Angela som også var husholdersken hans - og mor til hans elskede, niesen Geli som han aldri helt kom over. Angela omtalte Braun som die blöde Kuh - «dumme kua» - men da Hitler ble nødt til å velge, var det Angela som måtte gå. Det er vanskelig å vite enkeltheter om forholdets mer personlige og intime sider. Paret opptrådte nesten aldri sammen offentlig, og til og med i den engere krets i Obersalzberg, der Braun og Hitler bodde sammen fra 1936, fremstilte han henne som en ansatt. Men forholdet mellom dem var naturligvis for lengst kjent blant Hitlers nærmeste. Rommene deres lå ved siden av hverandre, med en indre forbindelsesgang.

Eva Braun hadde to skotske terriere på Berghof, Negus og Katuschka («Stasi»). Derimot mislikte hun Hitlers hund Blondi og skal ifølge sekretæren Traudl Junge iblant ha sparket Blondi under bordet.

24. juli 1939 feiret Hammerfest sitt 150-årsjubileum. Et tysk turistskip lå ved kai. Om bord var Eva Braun med sin mor og søster. Braun benyttet anledningen til å filme byen - med fargefilm.

Etter 20. juli-attentatet i 1944 sendte Adolf Hitler sin ødelagte uniform til Eva Braun i München, vedlagt et kjærlighetsbrev der han kalte henne «kjære Tschapperl», østerriksk for «tullejente». Sommeren 1944 var Eva Braun fremdeles så ukjent for offentligheten at opplysninger innsamlet av britisk etteretning som forberedelse til et attentat mot Hitler kalt «Operasjon Foxley», beskriver henne slik: «EVA BRAUN, alder rundt 24 år (i virkeligheten var hun 32 år), brunt hår, tiltrekkende og ukonvensjonelt kledd, av og til i korte bayerske skinnbukser. Går omkring med to svarte hunder (terrierne hennes), som regel sammen med frk Silberhorn, telefondamen i gjestehuset.»

Siste dager 
Natten mellom 28. og 29. april 1945 giftet de to seg i Førerbunkeren i Berlin (vitnene var Joseph Goebbels og Martin Bormann), hvorpå hun i halvannen dag fikk være «fru Hitler».

Seremonien foregikk på kartrommet med en rådhusfunksjonær, Walter Wagner, hentet inn fra sluttkampene i Berlin der han tjente i Volkssturm og kanskje ville omkommet, om han ikke var blitt hanket inn til vielsen. Wagner spurte, som det var påkrevd, om brudeparet var av «ren arisk herkomst». Eva begynte sin underskrift feilaktig som «Eva B», før hun streket ut b'en og rettet til «Hitler». Wagner på sin side var så nervøs at han stavet navnet sitt «Waagner». Hitler fortsatte å kalle bruden for «Fräulein Braun».

Den 30. april 1945 begikk de selvmord sammen i Førerbunkeren. Røde Kors-søsteren Erna Flegel som også var i Førerbunkeren og prøvde å overtale Magda Goebbels til å la sine seks barn leve, avfeide i 2005 Eva Braun som «en ungjente uten betydning», og at «det skapte større sorg blant oss» at Hitlers hund Blondi ble tatt av dage, enn at Braun døde.

Det døde ekteparet ble etter Hitlers egen instruks overhelt med bensin fra rikskanselliets nødreserve og antent i nærvær av Bormann, Hitlers kammertjener Heinz Linge, hans SS-adjutant Otto Günsche og noen livvakter i hagen utenfor bunkeren. De forkullede restene ble lagt i en grav som var gravd av to menn fra rikssikkerhetstjenesten, Hitlers personlige livvakt. De døde brant i mer enn to timer, under stadig granatbeskytning, for fronten mellom Wehrmacht og den røde hær lå bare hundre meter sør for Førerbunkeren.

Senere ble likene funnet av sovjetrusserne, flyttet og gravd ned. I 1970 fikk en gruppe KGB-agenter i oppdrag å grave opp igjen likene av Hitler, Eva Braun, Joseph Goebbels, hans kone og seks barn, fra et hemmelig område ved en kaserne i Magdeburg. De døde ble igjen brent og malt opp i et øde område 11 kilometer utenfor Magdeburg før asken ble kastet i en elv. Likene av Hitler og Eva Braun er blitt begravd i ti omganger. I 1970 ble asken deres endelig helt ut i elven Ehle, fra Schweinebrücke (Svinebroen) utenfor Magdeburg.

Noen vitnesutsagn fra tyskere i sovjetisk krigsfangenskap ville ha det til at Eva Braun ved sin død var gravid. Imidlertid benyttet Eva Braun seg av de samme prevensjonspillene som ble utdelt til Blitzmädel i Paris (tyske jenter som tjenestegjorde ved tyske militære telefonsentraler). Hitlers adjutant, general Schmundt, skal ha sendt en del slik prevensjon fra Wehrmachts overkommando til Berchtesgaden. Hitler kjente godt til pillenes eksistens, og diskuterte i det russiske hovedkvarteret sitt om disse burde fordeles til den østeuropeiske befolkningen for å redusere fødselsoverskuddet. Om sine egne planer for en familie uttalte Hitler flere ganger at det først kunne bli snakk om ekteskap etter krigen, «og frem til da vil jeg ingen barn ha, ingen hemmelige fødsler utenfor ekteskap. I krigstid tilhører jeg først og fremst mitt folk.»

Eva Brauns lillesøster «Gretl» giftet seg med Hermann Fegelein, en av Heinrich Himmlers forbindelsesoffiserer, kort før krigsslutt. Men da Fegelein forlot sin post i hovedkvarteret for å dra hjem til sin leilighet i Charlottenburg, der han ble funnet, ble han anklaget for desertering. Traudl Junge hevdet at en gråtende Eva Braun ba Hitler om nåde av hensyn til sin gravide søster, men Hitler var uforsonlig. Russiske tanks kjørte alt frem på Potsdamer Platz. Etter en kort forhandling ble Fegelein tatt ned i Kansellihagen av SS-vakter og skutt. Hans datter, Eva Brauns søsterdatter, ble født 5. mai 1945 og fikk navnet Eva etter sin mors søster, men ble kalt «Evi» og tok sin stefar Kurt Berlinghoffs etternavn.

Referanser

Eksterne lenker 
 
 
 

Personer fra München
Personer tilknyttet det tredje rike
Hitler-familien
Tyskere fra andre verdenskrig